Kode betaler 22.000 i måneden på Snares leilighet: – Ikke uvanlig
På få år økte husleien til Kode-direktørens pendlerleilighet med 7000 kroner. Leiligheten eier toppsjefen for det kriserammede museet selv.  (Bergens Tidende) Lørdag satt den tidligere polfareren Erling Kagge inne på Permanenten og samtalte om utstillingen som fyller to av de fire Kode-byggene i sentrum om dagen – «Komposisjon for venstre hånd». Men det er ikke Kagges kunst som diskuteres når Kode kommer opp som tema over bergenske lunsjbord om dagen.  Det er den økonomiske krisen, sluttpakkene, pendlerboligen som direktør Petter Snare bor i og rotet med kontrakten hans. Museet er nå i en så krevende økonomisk situasjon at alle de ansatte får tilbud om sluttpakke. 16 millioner kroner må kuttes.  Kode har i stor grad vært finansiert med overføringer fra Bergen kommune, staten og fylkeskommunen.  – Urealistisk den gang Subjekt skrev fredag at Snare eier en leilighet i Bergen som Kode betaler for å leie.  Til Petter Snare. BT forsøkte å få et intervju med Petter Snare og styrelederen Anne-Grete Strøm-Erichsen lørdag.  Det vi fikk var en e-post med svar på «det vi fikk inntrykk av at dere lurer på» fra styrelederen.  I e-posten skriver hun dette om leiligheten til Snare i Bergen sentrum: – Det har vært offentlig at Snare har eid pendlerleilighet i Bergen, og at han har hatt en arbeidsavtale hvor godtgjørelser, etter hvert, har inkludert dekning av utgifter til pendlerreise og pendlerbolig. Direktørens lønn og godtgjørelser har også vært oppført årlig i offentlig regnskap og i museets årsmeldinger, skriver hun. Snare står i Kodes årsregnskap for 2022 oppført med lønn og honorarer på 1,63 millioner kroner. I tillegg har han fått annen godtgjørelse på 483.000 kroner.  Avtalen om å dekke leie til Snares pendlerbolig ble inngått i 2020. Den ble nedtegnet i en husleiekontrakt 13. august det året. Da var Bergensordfører og Ap-politiker Marte Mjøs Persen styreleder ved museet. – Det har ikke vært hemmelig fra hverken direktør eller Kodes side at Petter Snare har kjøpt en pendlerbolig i Bergen. Snare betaler skatt av leieinntekt og formuesskatt på eiendommen, skriver Strøm-Erichsen og legger til: – Kode har inngått en standard leiekontrakt, betalt en moderat leie for pendlerboligen og alt er innrapportert etter loven. Denne type ordning for godtgjørelser er ikke ulovlig, eller uvanlig, for pendlere i ledende stilling. – Så vidt jeg kan se, ble det vurdert som urealistisk den gang at Kode skulle kjøpe en egen direktørbolig, da Kodes egenkapital var negativ, skriver styrelederen og legger til: – Denne type ordning for godtgjørelser er ikke noe uvanlig for pendlere i ledende stilling, heller ikke for andre kulturinstitusjoner. Reforhandlet to ganger Petter Snare skrev under på sin mye omtalte direktørkontrakt 30. juni 2017. Han kom da fra jobben som kemner på Nedre Romerike.  Kontrakten skulle vært åremål, men var en fast ansettelse. Lønnen var da på 1,22 millioner kroner og i kontrakten fikk Snare også klippekort på 60 flyreiser med SAS mellom Bergen og Oslo hvor Snare bor sammen med sin ektemann. Verdien av klippekort den gang var på 104.000 kroner. I Snares kontrakt står det også at han har syv ukers ferie. 30. oktober året etter – i 2018 – ble kontrakten reforhandlet første gang. Da var Henning Warloe styreleder på Kode. Han satt i tre år og tre måneder, frem til januar 2019. De to ble enige om følgende tillegg til kontrakten til Snare: å bytte fra klippekort til SAS Travel Pass Unlimited, ubegrenset i Sør-Norge, og alle kostnader forbundet med pendling, inkludert reise til og fra flyplass. I tillegg får Snare dekket strøm, felleskostnader og kommunal skatt for pendlerboligen Snare kjøpte i Bergen.  Økte med 7000 på fire år 1. mai 2020 ble det inngått en avtale om at Kode også skulle betale leie for boligen som Snare kjøpte. 15.000 kroner i måneden var summen som styreleder og Snare inngikk en avtale om. Avtalen om godtgjørelser til pendlerbolig og pendlerreiser står fortsatt, opplyser Strøm-Erichsen. Men husleien på Snares leilighet er i dag 22.000 kroner i måneden, en økning på 7000 kroner på fire år. Mette Bolkan, tillitsvalgt for de ansatte ved Kode, sier følgende om at Kode betaler Snares leilighet:  – Direktør i Kode forhandler sin lønn med styreleder. Det får enhver tids sittende styreleder ta ansvar for. Jeg har ingen kommentar utover det.
I løpet av få år har leien på Kode-direktørens leilighet steget med 7000 kroner.  Direktøren, Petter Snare, eier selv den pendlerleilighet som museet leier.  Denne situasjonen diskuteres nå, særlig gitt museets økonomiske krise.